Tiesiamas RAIN kabelis
**RAIN** - plačiajuosčio interneto plėtra visose šalies kaimiškose vietovėse, projektas buvo baigtas 2015 m. Projekto tikslas yra suteikti plačiajuosčio duomenų perdavimo prieigą visoms kaimiškųjų seniūnijų viešojo sektoriaus administravimo institucijoms, ligoninėms, laboratorijoms, mokykloms, muziejams, bibliotekoms, viešosios prieigos prie interneto taškams, taip pat gyventojams bei verslo įmonėms. Projektas gali būti skirstomas į dvi dalis: RAIN ir RAIN-2.

Iškilmingai pakloti pirmieji šviesolaidiniai interneto kabeliai

RAIN
----

Projektas „Kaimiškųjų vietovių informacinių technologijų plačiajuostis tinklas RAIN" buvo įgyvendintas 2005 - 2008 m.

  

**Šio tikslo įgyvendinimui buvo iškelti tokie uždaviniai - suteikti plačiajuosčio duomenų perdavimo prieigą:**

* Ne mažiau kaip 80% visų Lietuvos švietimo strategijoje numatytų kaimiškųjų vietovių švietimo institucijų;
* Ne mažiau kaip 75% visų Lietuvos kaimiškųjų vietovių seniūnijų viešojo administravimo įstaigų, sudarant saugų duomenų perdavimo tinklą;
* Ne mažiau kaip 75% visų Lietuvos "e-sveikatos" strategijos projekte numatytų kaimiškųjų vietovių sveikatos apsaugos institucijų;
* Ne mažiau kaip 75% visų vietos savivaldos institucijų įsteigtų viešosios prieigos prie interneto taškų.

  

**Minėtų uždavinių išsprendimui įgyvendintos šios priemonės:**

* Sujungti plačiajuosčio ryšio linijomis kaimiškųjų seniūnijų centrai, kuriuose nėra plačiajuosčio ryšio prieigos;
* Įrengti plačiajuosčio ryšio linijų prieigos terminaliniai mazgai kaimiškųjų seniūnijų centruose;
* Užtikrinta plačiajuosčio ryšio prieiga prie Interneto visoms kaimiškųjų seniūnijų institucijoms, taip pat gyventojams bei verslo įmonėms.
* Projekto įgyvendinimo metu buvo sukurta 3357 kilometrų plačiajuosčio ryšio infrastruktūra, sujungianti 467 šalies kaimiškąsias seniūnijas su savivaldybėmis. Prie šios infrastruktūros taip pat buvo prijungta apie 330 mokymo įstaigų. Projekto įgyvendinimo metu sukurta šviesolaidinė infrastruktūra pasiekė gyvenvietes, kuriose gyvena per 300 000 šalies gyventojų.

Projektas dalinai finansuotas Europos regioninės plėtros fondo lėšomis, jo vertė – apie 74 mln. Lt. Projektą įgyvendino partneriai: Lietuvos Respublikos susisiekimo ministerija, Lietuvos Respublikos švietimo ir mokslo ministerija, Matematikos ir informatikos institutas, viešoji įstaiga „Plačiajuostis internetas".

RAIN-2
------

Projektas „Kaimiškųjų vietovių informacinių technologijų plačiajuosčio tinklo RAIN plėtra" (RAIN-2) pradėtas įgyvendinti 2009 m. gruodžio mėnesį, projektą planuojama pilnai įgyvendinti iki 2013 m. kovo mėnesio.Projekto tikslas - sudaryti galimybę gyventojams, valstybės ir vietos savivaldos institucijoms bei verslo organizacijoms šalies kaimiškųjų vietovių teritorijose naudotis plačiajuosčio ryšio paslaugomis.

Planuojama, kad įgyvendinus projektą gyventojai ir organizacijos 98 proc. šalies kaimiškųjų vietovių gyventojų turės galimybę naudotis plačiajuosčio ryšio paslaugomis, bus sudaryta konkurencinė aplinka plačiajuosčio ryšio paslaugų teikimui, o pagrindiniai žinių centrai kaimiškosiose vietovėse – mokyklos, bibliotekos ir viešojo interneto centrai – bus prijungti prie plačiajuosčio ryšio tinklų. Projektas dalinai finansuojamas Europos regioninės plėtros fondo lėšomis, jo vertė – apie 173 mln. Lt. Projektą įgyvendina partneriai: Lietuvos Respublikos susisiekimo ministerija ir viešoji įstaiga „Plačiajuostis internetas".

Šaltiniai
---------

1. ↑  (2014 m. gruodžio 8 d.) „RAIN projekto antrojo etapo pabaiga – 2015 metais". Kauno diena.
2. 1 2 3  „Projektas RAIN". *Plačiajuostis internetas*. 2011. Nuoroda tikrinta 2012-01-19.
3. 1 2 3  „Projektas RAIN-2". *Plačiajuostis internetas*. 2011. Nuoroda tikrinta 2012-01-19.

Nuorodos
--------

* ES parama Lietuvos transporto sektoriui
* Lietuvos Respublikos susisiekimo ministerija
* Europos Sąjungos paramos sanglaudos fondas Archyvuota kopija 2012-01-03 iš Wayback Machine projekto.
* 2007–2013 m. Ekonomikos augimo veiksmų programa Archyvuota kopija 2011-11-10 iš Wayback Machine projekto.
* Lietuvos Respublikos susisiekimo ministerijos oficiali svetainė Archyvuota kopija 2012-02-25 iš Wayback Machine projekto.
* VŠĮ Plačiajuostis internetas